  Виталий Пронин Чузъяське Удмуртилэн гимнэз.Калык огазеяськон нуналлы но Удмуртилэн кунлык басьтэмезлы сӥзьыса, 4-тӥ ноябрь азьын Кун Кенешын дышем сямъя ортчо кунлыклы сӥзем урокъёс. Та дырозь отчы пыриськылӥзы шаерысьтымы вузъёсысь студентъёс, туэ нырысьсэ парламент часын пукизы Ижысь бадӟым классъёсын дышетскись пиналъёс. Урокез усьтӥз Кун Кенешлэн Тӧроезлэн нырысетӥ воштӥсез Светлана Кривилёва. Светлана Петровна  нылпиослы вазиськиз:- Тӥ туннэ пукиськоды Кун Кенешлэн валтӥсь залаз, кытын депутатъёс законъёсты куто. Дэмласько туж сак ваньзэ кылзыны но учкыны. Туннэ басьтэм тодон-валанъёсты кулэ луозы школаын но, вузъёсы пырон понна экзамен сётыкуды но. Эн вунэтэ: 4-тӥ ноябрь - со Удмурт Республикалэн вордӥськем нуналэз.Урок кутскиз гимн бордысен. Пиналъёс сое султыса кылзӥзы, куд-огъёсыз кырӟазы но. Пиналъёслы татын зэмзэ но тунсыко вал. Удмурт кун университетысь профессор, Удмуртиысь дано юрист Валерий Войтович история сярысь быдэс лекция лыдӟиз В. Ленинлэн апрель тезисъёсыз бордысен кутскыса Удмуртилэн автономия басьтэмез дырозь.-  Ваньмыз уг тодо, уката ик пиналъёс, но 1918-тӥ арын Ленин огазеяз Татарстанэз но Башкортостанэз. Башкиръёслы со туж ӧз кельшы, малы ке шуоно выль кылдэм автономиын вань кивалтон ёзъёсы пуксизы бигеръёс, вань умой музъемъёсты озьы ик соос киултыны ӧдъязы. Башкиръёс бугырскизы, вир кисьтон медаз луы шуыса, та решение туж ӝог воштэмын вал. Озьы 1919-тӥ арын тулыс кылдӥз Башкирской АССР, 1920-тӥ арын тулыс Татарской АССР, нош сӥзьылаз черод вуиз Удмурт АССР-лы но. Но со нырысь нимаськиз Вотской (1932-тӥ арысен ини Удмуртской) автономной область, 1934-тӥысен лыдъяськимы ини Удмурт АССР, нош 1991-тӥ арысен Удмурт Республика луимы. Шоркаръёс вошъяськизы. Нырысь ик Вотской областьлэн столицаез лыдъяськиз Глазов, со палан тросгес удмуртъёс улӥзы. Иж вал ӟуч город. Соин ик К. Герд туж пумит вал шоркарез татчы выжтыны. Но со вакытэ Ижлэн палэназ сюресъёс туж уродэсь вал. Кылсярысь, Глазове кенешыны мыноно ке, адямиос валэн Агрызозь мыно, отысен Москва яке Екатеринбург пыр Вотской областьлэн шоркараз вуо вал, озьы 10-14 нунал бырылӥз. Соин ик 1921-тӥ арын 10-тӥ июне Вотской областьлэн шоркарез Глазовысь Иже выжиз, - валэктћз  Валерий Войтович.Нылпиос туж сак кылзӥзы вань вераськисьёсты. Ижысь 24-тӥ  гимназиысь 10-тӥ классын дышетскись Елизавета Санникова верамъя, со туж трос выльзэ тодӥз.- Калык огазеяськон нуналлы сӥзьыса, школаямы толон классной час вал, но малы ке милемлы чик ӧз вералэ Удмурт автономилэн кылдэмез сярысь. Кылсярысь, мон уг тодӥськы вал, 1923-тӥ арын Уральской область вал шуыса, отчы 100-лэсь уно ёросъёс пыриллям. Пӧлазы вылэм Сарапульской округ, отчы шедиллям туала Воткинск, Камбарка, Кияса, Каракулино но мукет ёросъёс. 1937-тӥ арын гинэ ай соос Удмурт АССР-е пыриллям. Туннэ тодӥ: удмуртъёсты нырысь «вотятской калык», собере «вотякской», бӧрысь «вотской» гожъяллям, берлогес ини удморт, удмурт шуиллям, - вера Елизавета Санникова.Галина Семёнова Туспуктӥз А. Горбунов  Теги: Удмуртилэнкунлыкбасьтоннуналэз  